Uznesenie Európskeho parlamentu o stratégii Európskej únie na konferenciu o klimatických zmenách v Nairobi (COP 12 a COP/MOP 2)



Úradný vestník 313 E , 20/12/2006 S. 0439 - 0442



P6_TA(2006)0460 Konferencia o klimatických zmenách v Nairobi Uznesenie Európskeho parlamentu o stratégii Európskej únie na konferenciu o klimatických zmenách v Nairobi (COP 12 a COP/MOP 2) Európsky parlament, - so zreteľom na Rámcový dohovor OSN o klimatických zmenách (UNFCCC), na Kjótsky protokol k UNFCCC a na postupy jeho realizácie, ktoré boli prijaté na konferenciách zmluvných strán v Bonne (júl 2001), Marakéši (október a november 2001), Novom Dillí (október a november 2002), Miláne (december 2003), Buenos Aires (december 2004) a v Montreale (november a december 2005), - so zreteľom na blížiacu sa dvanástu konferenciu zmluvných strán (COP 12) k UNFCCC a druhú konferenciu zmluvných strán predstavujúcu stretnutie zmluvných strán Kjótskeho protokolu (COP/MOP 2), ktoré sa majú konať v Nairobi v Keni od 6. do 17. novembra 2006, - so zreteľom na svoje predchádzajúce uznesenia, týkajúce sa klimatických zmien, najmä uznesenia zo 16. novembra 2005 o víťazstve v zápase s globálnymi klimatickými zmenami [1], z 18. januára 2006 o výsledkoch Montrealskej konferencie (COP 11-COP/MOP 1) [2] a zo 4. júla 2006 o obmedzení vplyvu leteckej dopravy na klimatické zmeny [3], - so zreteľom na otázku na ústne zodpovedanie č. B6-0440/2006, ktorú podľa článku 108 rokovacieho poriadku predložil Výbor pre životné prostredie, verejné zdravie a bezpečnosť potravín, a so zreteľom na vyhlásenia Rady a Komisie, - so zreteľom na najnovšie vedecké poznatky vrátane nedávnych správ o roztápaní grónskeho pevninského ľadovca, arktického trvalého morského ľadu, trvalo zamrznutej pôdy na Sibíri, ako aj na nové poznatky o stúpaní morskej hladiny spôsobenom klimatickými zmenami, - so zreteľom na uverejnené priority fínskeho predsedníctva v oblasti lesného hospodárstva, - so zreteľom na článok 108 ods. 5 rokovacieho poriadku, A. keďže pri riešení problémov klimatických zmien je rozhodujúce, aby všetky zmluvné strany plne vykonávali UNFCCC a Kjótsky protokol, aj keď opatrenia nebudú skutočne účinné, kým sa nenájde globálne riešenie, ktoré sa bude vzťahovať na veľké hospodárske celky zodpovedné za podstatnú časť znečisťujúcich emisií, B. keďže na jedenástej konferencii zmluvných strán (COP 11) UNFCCC a prvej konferencii zmluvných strán predstavujúcej stretnutie zmluvných strán Kjótskeho protokolu (COP/MOP 1), ktoré sa uskutočnilo v Montreale v novembri a decembri 2005, sa rozhodlo o iniciovaní postupu, v rámci ktorého zmluvné strany uvedené v Prílohe I posúdia ďalšie prijaté záväzky na obdobie po roku 2012 a začnú sa rozhovory zamerané na výmenu skúseností a analýzu strategických prístupov k dlhodobej spolupráci v oblasti klimatických zmien, a pripravil sa seminár UNFCCC o znižovaní emisií v dôsledku odlesňovania v rozvojových krajinách, C. keďže nové technológie budú veľmi dôležité na účinné riešenie klimatických zmien efektívnym spôsobom s novým zameraním na zvýšenie energetickej účinnosti, D. keďže čoskoro bude potrebné stanoviť ďalšie ciele, aby sa zabránilo tomu, že sa nám klimatické zmeny vymknú spod kontroly, a aby sa zabezpečili dostatočné podnety na rýchle investovanie do ďalšieho rozvoja a zavádzania technológií využívajúcich obnoviteľnú energiu a technológie na zvyšovanie energetickej účinnosti, a keďže je nutné vyhýbať sa investíciám do energetickej infraštruktúry, ktorá nie je zlučiteľná s cieľmi politiky v oblasti ochrany podnebia, E. keďže emisie skleníkových plynov sa v mnohých členských štátoch stále zvyšujú, čo naznačuje, že je potrebný, rázny postup, znovu vymedzenie opatrení a nové iniciatívy, ak chce splniť svoje záväzky z Kjóta, F. keďže letecká doprava významnou mierou prispieva ku klimatickým zmenám a jej podiel rýchlo rastie a keďže na medzinárodné letectvo sa nevzťahujú žiadne záväzky vyplývajúce UNFCCC a Kjótskeho protokolu k nemu, G. keďže podľa najnovších vedeckých dôkazov je možné, že ohraničenie otepľovania na +2°C nemusí stačiť na zabezpečenie cieľa UNFCCC, ktorým je zabránenie nebezpečným klimatickým zmenám, H. keďže vo svojom hore uvedenom uznesení zo 16. novembra 2005 Európsky parlament vyhlásil, že v rozvinutých krajinách je potrebné výrazne znížiť emisie o 30 % do roku 2020 a o 60 % - 80 % do roku 2050, I. keďže 24 % emisií skleníkových plynov v roku 2005 pochádzalo z lesných požiarov a najnovšie vedecké dôkazy z Amazónie dokazujú vplyv zmenšovania lesného porastu a narušovania "lesného rezervoáru" na podnebie, čo viedlo k zvýšenej intenzite hurikánov vznikajúcich v južnej časti severného Atlantiku a k menšiemu objemu zrážok v južnej Brazílii, Uruguaji a Argentíne, J. keďže v rámci príprav EÚ na blížiace sa zasadnutie Fóra Organizácie spojených národov o lesoch, na ktorom sa očakáva prijatie nástroja na globálnu ochranu lesov, budú vypracované aj závery Rady, K. keďže energetická bezpečnosť úzko súvisí s ochranou podnebia a keďže európska energetická bezpečnosť a ochrana podnebia do veľkej miery závisia od rozhodnutí veľkých ekonomík, akými sú Čína a India; keďže zmierňovanie klimatických zmien môže byť účinné iba vtedy, ak sa rozvojové krajiny, predovšetkým veľké a rýchlo sa rozvíjajúce ekonomiky, ako sú Čína a India, aktívne zapoja do úsilia o udržanie emisií skleníkových plynov v prijateľných medziach, 1. naliehavo žiada Európsku úniu, aby si naďalej udržiavala vedúce postavenie v rokovaniach na konferencii COP 12-COP/MOP2 v Nairobi a aby si zachovala vysoké ambície v budúcich rozhovoroch s medzinárodnými partnermi; 2. trvá na tom, aby Európska únia pri tej príležitosti predložila ambiciózny program na diskusiu o ďalších záväzkoch zmluvných strán uvedených v Prílohe I Kjótskeho protokolu, na ďalšiu diskusiu týkajúcu sa revízie tohto protokolu, ako aj pre dialóg v rámci UNFCCC o dlhodobej spolupráci; 3. pripomína, ako je stanovené v hore uvedenom uznesení zo 16. novembra 2005, že stratégia EÚ v oblasti klimatických zmien by mala vychádzať zo sedemfázového postupu: - nadviazanie na kľúčové prvky Kjótskeho protokolu - záväzné ciele pre emisie skleníkových plynov, globálny systém založený na stanovení emisných kvót a obchodovaní (tzv. cap and trade system) a pružné mechanizmy, - uskutočnenie výrazného znižovania emisií o 30 % do roku 2020 s cieľom dosiahnuť zníženie rádovo o 80 % do roku 2050 prostredníctvom využitia kombinácie trhových stimulov a predpisov na podporu investícií do technológií s účinným využívaním energie a bezuhlíkových a nízkouhlíkových technológií, - aktívnejšie úsilie o zapojenie ďalších dôležitých aktérov, predovšetkým Spojených štátov amerických, - rozvíjanie strategických partnerstiev s krajinami, ako sú Čína, India, Južná Afrika, Brazília a Mexiko, s cieľom finančne im pomáhať pri vypracúvaní stratégií v oblasti trvalo udržateľnej energetiky využívajúcich energetické zdroje s nulovým a nízkym obsahom uhlíka, a tak zabezpečiť tak ich zapojenie sa do úsilia o zmiernenie klimatických zmien, - dôrazná podpora výskumu a inovácie technológií využívajúcich trvalo udržateľnú energiu uľahčením výmeny osvedčených postupov medzi členskými štátmi, ako aj univerzitami, výskumnými strediskami a priemyselnými odvetviami, a odstraňovať nevhodné stimuly, akými sú dotácie fosílnych palív, ako aj zahrnúť vonkajšie náklady vrátane nákladov vyplývajúcich z klimatických zmien do ceny výroby energie, - využitie európskych a vnútroštátnych právnych predpisy na podnietenie vyššej energetickej účinnosti a na zníženie cien technológií, ktoré majú menší vplyv na podnebie, - podpora oveľa širšieho priameho zapojenia sa občanov do úsilia o zmierňovanie klimatických zmien pomocou kampaní na zvyšovanie informovanosti, pričom nevyhnutnou podmienkou je poskytovanie podrobných informácií o obsahu uhlíka vo výrobkoch, ako sú automobily, lietadlá, domy, a v službách, pričom možnosťou pre budúcnosť je systém individuálnych obchodovateľných kvót; 4. pripomína svoju požiadavku, aby medzi prvým a druhým obdobím záväzkov vyplývajúcich z Kjótskeho protokolu nevznikla medzera a aby termín dosiahnutia dohody o budúcich záväzkoch týkajúcich sa podnebia bol stanovený na koniec roka 2008; 5. opätovne vyjadruje podporu ďalšiemu využívaniu pružných mechanizmov a dlhodobému cieľu vytvorenia celosvetového trhu s uhlíkom založeného na stanovení emisných kvót a obchodovaní s emisiami; 6. vyzýva zmluvné strany COP 12-COP/MOP 2, aby sa zaoberali vplyvmi medzinárodného letectva na klimatické zmeny, a žiada, aby sa na nadchádzajúcich rokovaniach na konferencii COP 12-COP/MOP 2 v Nairobi začala viesť diskusia o globálnom zdaňovaní letov; 7. domnieva sa, že priemyselné krajiny musia naďalej zohrávať aktívnu úlohu pri riešení problému klimatických zmien na svetovej úrovni; vyzýva preto zmluvné strany uvedené v Prílohe 1, aby si splnili súčasné záväzky a prijali ambiciózne ciele na druhé obdobie záväzkov po roku 2012; ďalej žiada priemyselné krajiny, ktoré Kjótsky protokol neratifikovali, aby prehodnotili svoj postoj a prijali rázne vnútroštátne opatrenia a aby zohrávali aktívnu úlohu v nasledujúcich medzinárodných rokovaniach s cieľom zúčastniť sa na budúcom režime riešenia klimatických zmien; 8. zdôrazňuje, že všetky rozvojové krajiny majú právo na hospodársky rozvoj; zdôrazňuje však, že rozvojové krajiny nemusia opakovať postupy priemyselných krajín znečisťujúce životné prostredie, a preto požaduje, aby sa väčšia pozornosť venovala technologickej spolupráci a budovaniu kapacít v oblasti trvalo udržateľnej energie; 9. vyzýva Radu a Komisiu, aby v rámci rozvojovej spolupráce EÚ vytýčili ako prioritu dostupnosť účinných a nízkouhlíkových energetických technológií; 10. zdôrazňuje kľúčový význam zapojenia rozvojových krajín s rýchlym rozvojom priemyslu do budúceho medzinárodného režimu riešenia klimatických zmien pri súčasnom plnom rešpektovaní základných záujmov týchto krajín o podporu ich hospodárskeho rozvoja a boja proti chudobe; 11. víta prácu seminára UNFCCC v oblasti znižovania emisií v dôsledku odlesňovania v rozvojových krajinách, naposledy na stretnutí v Ríme od 30. augusta do 1. septembra 2006, a berie na vedomie dosiahnutú rozsiahlu dohodu o potrebe platieb za ekosystémové služby a naliehavo vyzýva, aby sa zamedzenie odlesňovania urýchlene začlenilo ako príspevok na plnenie rozvojových cieľov milénia v druhom období záväzkov Kjótskeho protokolu; 12. poznamenáva, že Afrika a ostatné rozvojové regióny by mali byť schopné zúčastniť sa na znižovaní globálnych emisií skleníkových plynov a že medzinárodné rokovania by mali zahrnúť podnety na zamedzenie odlesňovania; okrem toho vyzýva členské štáty, aby sa zapojili do trvalo udržateľných projektov mechanizmu čistého rozvoja v oblasti lesného hospodárstva; 13. domnieva sa, že na účinné riešenie problematiky klimatických zmien je potrebné, aby globálna klimatická politika vytvorila rovnaké podmienky pre priemysel a podporovala tak inovácie a energetickú činnosť a zamedzovala úniku uhlíka; preto navrhuje, aby sa na celosvetovej úrovni vytvorili globálne prevádzkové normy a ciele pre rozličné činnosti vrátane spotrebného tovaru a dopravy; 14. zdôrazňuje, že je nevyhnutné, aby sa lepšie pochopil vplyv klimatických zmien na spoločnosť; preto vyzýva Komisiu, aby preskúmala najlepšie možnosti organizovania seminárov, v Európe a inde, za účasti významných zainteresovaných strán, ako sú občianske zoskupenia, predstavitelia priemyslu, poľnohospodárskych spoločenstiev, odborníci v oblasti bezpečnosti a ekonómovia, s cieľom lepšie a dôkladnejšie porozumieť dôsledkom klimatických zmien; 15. trvá na tom, aby jednotlivé členské štáty a Európska únia ako celok plnili svoje súčasné záväzky podľa Kjótskeho protokolu a dohody o spoločnom zaťažení, pretože v opačnom prípade sa oslabí vedúce postavenie EÚ v medzinárodných rokovaniach; 16. je presvedčený, že delegácia EÚ zohráva v týchto rokovaniach o klimatických zmenách dôležitú úlohu, a preto považuje za neprijateľné, že sa poslanci Európskeho parlamentu, ktorí tvorili časť tejto delegácie, nemohli zúčastniť koordinačných schôdzí EÚ na predchádzajúcej konferencii zmluvných strán; očakáva, že účastníkom z Európskeho parlamentu sa umožní prístup na takéto stretnutia v Nairobi, a to aspoň so štatútom pozorovateľov s právom vystúpiť alebo bez neho; 17. poveruje svojho predsedu, aby toto uznesenie postúpil Rade, Komisii, vládam a parlamentom členských štátov a sekretariátu Rámcového dohovoru Organizácie spojených národov o klimatických zmenách so žiadosťou, aby bolo zaslané všetkým zmluvným stranám, ktoré nie sú členmi EÚ. [1] Prijaté texty, P6_TA(2005)0433. [2] Prijaté texty, P6_TA(2006)0019. [3] Prijaté texty, P6_TA(2006)0296. --------------------------------------------------